**Αναλυτικές οδηγίες**

για την ορθή τήρηση των διαδικασιών διαδικασιών/παραστατικών πρόσληψης/τοποθέτησης αναπληρωτών εκπαιδευτικών/ ΕΕΠ/ΕΒΠ που προσλαμβάνονται μέσω προγραμμάτων ΕΣΠΑ, σας ενημερώνουμε για τα ακόλουθα:

**Α) ΑΤΟΜΙΚΟΣ ΦΑΚΕΛΟΣ ΑΝΑΠΛΗΡΩΤΗ**

Οι αναπληρωτές ΕΕΠ/ΕΒΠ οφείλουν να προσκομίσουν **στην Περιφερειακή Διεύθυνση Εκπαίδευσης Κεντρικής Μακεδονίας φωτοαντίγραφα από τα παρακάτω έγγραφα** (εκτός και αν αναφέρεται διαφορετικά):

* Τίτλο Σπουδών (σε περίπτωση ξενόγλωσσου πτυχίου και μετάφραση, ΔΟΑΤΑΠ και απολυτήριο ελληνικού Λυκείου)
* Δελτίο Αστυνομικής Ταυτότητας ή Έγγραφο που πιστοποιεί την ιθαγένεια
* Υπεύθυνη Δήλωση περί μη άσκησης Ποινικής Δίωξης, μη συνταξιοδότησης και μη άσκησης κατ’ επάγγελμα εμπορία (αντίστοιχο συνημμένο αρχείο ανά πρόγραμμα).
* Άδεια άσκησης επαγγέλματος (όπου απαιτείται)
* Βεβαίωση ιδιότητας μέλους Συλλόγου/Ένωσης του κλάδου (όπου απαιτείται)
* Βεβαίωση Παιδαγωγικής Επάρκειας (αν υπάρχει/απαιτείται)
* Βεβαιώσεις προϋπηρεσίας
* 1η σελίδα Τραπεζικού Λογαριασμού μόνο Εθνικής Τράπεζας
* Αποδεικτικά των: ΑΦΜ, Δ.Ο.Υ., ΑΜΚΑ και Αριθμού Μητρώου ΙΚΑ
* Πιστοποιητικό Οικογενειακής Κατάστασης (σε περίπτωση τέκνου σπουδάζοντος ή υπηρετούντος τη στρατιωτική θητεία απαιτούνται και οι αντίστοιχες βεβαιώσεις φοίτησης ή υπηρέτησης).
* **Πρωτότυπες ιατρικές γνωματεύσεις** ψυχίατρου και παθολόγου του τελευταίου διμήνου, ότι μπορεί να ασκεί τα καθήκοντά του.

Για την διευκόλυνση και επιτάχυνση της διαδικασίας αναγγελίας πρόσληψης στο ΕΡΓΑΝΗ στις κατά τόπους Διευθύνσεις Εκπαίδευσης, παρακαλούνται οι υποψήφιοι να προσκομίσουν επιπλέον φωτοαντίγραφα των παραπάνω δικαιολογητικών, τα οποία θα παραδώσουν στην αρμόδια διεύθυνση.

**Β) ΑΙΤΗΣΗ ΑΝΑΓΝΩΡΙΣΗΣ ΠΡΟΥΠΗΡΕΣΙΑΣ**

Οι αιτήσεις αναγνώρισης προϋπηρεσίας για τη μισθολογική εξέλιξη υποβάλλονται στην Π.Δ.Ε. Κεντρικής Μακεδονίας, και απευθύνονται προς το ΠΥΣΕΕΠ σύμφωνα με τα επισυναπτόμενα υποδείγματα (αίτηση και υπεύθυνη δήλωση).

Με την αίτηση συνυποβάλλονται οι αντίστοιχες βεβαιώσεις προϋπηρεσίας.

Αν οι βεβαιώσεις αφορούν οποιαδήποτε άλλη υπηρεσία εκτός αυτή του αναπληρωτή ΕΕΠ/ΕΒΠ, θα πρέπει να αναγράφεται ρητά στην κάθε βεβαίωση αν ο φορέας που την εκδίδει εμπίπτει στις διατάξεις του Ν. 4354/2015 άρθρο 7 παρ. 1 και να συνοδεύονται με τα αντίστοιχα ένσημα.

Για τη μισθολογική εξέλιξη υπολογίζονται τα διαστήματα που **έχουν διανυθεί πριν από τις 31/12/2016 και μετά από την 01/01/2018.** (Οι προϋπηρεσίες στα ενδιάμεσα διαστήματα δεν λαμβάνονται υπόψη σύμφωνα με τον Ν.4354/2015 και την εγκύκλιο αριθμ. πρωτ: 2/1015/ΔΕΠ/5-1-2016 (ΑΔΑ: ΨΑΕΦΗ-ΠΟ7) )

Με την πρόσληψή τους όλοι οι αναπληρωτές κατατάσσονται στο εισαγωγικό μισθολογικό κλιμάκιο ΜΚ1. Για να δικαιούται ο αναπληρωτής χορήγηση επόμενου μισθολογικού κλιμακίου, πρέπει η προϋπηρεσία που διαθέτει να είναι μεγαλύτερη από 2 έτη για το Ειδικό Εκπαιδευτικό Προσωπικό και 3 έτη για το Ειδικό Βοηθητικό Προσωπικό.

Στην περίπτωση που η προϋπηρεσία που διαθέτει ο αναπληρωτής είναι μικρότερη από 2 έτη για το ΕΕΠ και 3 έτη για το ΕΒΠ και το διάστημα αυτό δεν συμπληρώνεται ούτε εντός του τρέχοντος διδακτικού έτους, δεν απαιτείται να υποβληθεί αίτηση αναγνώρισης προϋπηρεσίας διότι ακόμα και να αναγνωριστεί η προϋπηρεσία δεν θα μεταβληθεί το μισθολογικό κλιμάκιο του Αναπληρωτή.

**Γ) ΑΙΤΗΣΕΙΣ ΑΝΑΓΝΩΡΙΣΗΣ ΣΥΝΑΦΕΙΑΣ ΜΕΤΑΠΤΥΧΙΑΚΩΝ/ΔΙΔΑΚΤΟΡΙΚΩΝ ΤΙΤΛΩΝ ΣΠΟΥΔΩΝ**

Αναγνώριση του μεταπτυχιακού ή διδακτορικού τίτλου ως προς τη συνάφεια για τη μισθολογική εξέλιξη, οφείλουν να ζητήσουν οι αναπληρωτές απόφοιτοι ΑΕΙ/ΤΕΙ οι οποίοι επιθυμούν να τους προσμετρηθούν μισθολογικά τα πλεονεκτήματα που προβλέπουν οι κείμενες διατάξεις.

Η αίτηση υποβάλλεται απ΄ ευθείας στην Π.Δ.Ε. Κεντρικής Μακεδονίας, και απευθύνεται προς το ΠΥΣΕΕΠ σύμφωνα με το συνημμένο υπόδειγμα (αίτηση).

Ο αναπληρωτής με την αίτηση συνυποβάλλει αντίγραφο του τίτλου σπουδών.

Στους τίτλους πανεπιστημίων της αλλοδαπής συνυποβάλλεται και μετάφραση τους και αναγνώριση του ΔΟΑΤΑΠ

**Δ) ΑΙΤΗΣΕΙΣ ΑΔΕΙΑΣ ΑΣΚΗΣΗΣ ΙΔΙΩΤΙΚΟΥ ΕΡΓΟΥ**

ΟιΑναπληρωτές που επιθυμούν να ασκούν ιδιωτικό έργο ή εργασία με αμοιβή υποβάλουν το αίτημά τους απευθείας στην Περιφερειακή Διεύθυνση Εκπαίδευσης Κεντρικής Μακεδονίας

Η αίτηση και όλα τα προαναφερόμενα απαιτούμενα δικαιολογητικά θα υποβάλλονται στο Π.Υ.Σ.Ε.Ε.Π. Κεντρικής Μακεδονίας, πριν την έναρξη του έργου και της εργασίας. Χορήγηση άδειας με αναδρομική ισχύ δεν είναι δυνατή.

**Η άσκηση ιδιωτικού έργου ή εργασίας με αμοιβή χωρίς άδεια αποτελεί πειθαρχικό παράπτωμα.**

Ο ενδιαφερόμενος δεν μπορεί να απασχοληθεί σε ιδιωτικό φορέα στον οποίο είναι ιδιοκτήτης εκτός και αν προβλέπεται διαφορετικά.

Το ιδιωτικό έργο ή εργασία θα πρέπει να συμβιβάζεται με τα καθήκοντα της θέσης του υπαλλήλου.

Απαιτούμενα Δικαιολογητικά στον παρακάτω σύνδεσμο.

<http://kmaked.pde.sch.gr/site/index.php/perifereia/faq-menu/259-faq/faq-eidiki-agogh/1226-faq-eid-1>